FI Euroopan unionin virallinen lehti L 319/6

KOMISSION ASETUS (EU) 2017/2229,

annettu 4 päivänä joulukuuta 2017,

Euroopan parlamentin ja neuvoston direktiivin 2002/32/EY liitteen I muuttamisesta siltä osin kuin on kyse lyijyn, elohopean, melamiinin ja dekokinaatin enimmäispitoisuuksista

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon haitallisista aineista eläinten rehuissa 7 päivänä toukokuuta 2002 annetun Euroopan parlamentin ja neuvoston direktiivin 2002/32/EY (1) ja erityisesti sen 8 artiklan 1 kohdan,

sekä katsoo seuraavaa:

(1) Direktiivissä 2002/32/EY kielletään sellaisten eläinten rehuksi tarkoitettujen tuotteiden käyttö, joissa haitallisten aineiden pitoisuus ylittää kyseisen direktiivin liitteessä I säädetyt enimmäispitoisuudet.

(2) Euroopan elintarviketurvallisuusviranomainen, jäljempänä ’elintarviketurvallisuusviranomainen’, antoi tieteellisen lausunnon kupari(I)oksidin turvallisuudesta ja tehosta kaikkien lajien rehun lisäaineena (2). Lausunnossa todetaan, että lyijyn pitoisuudet kupari(I)oksidissa ylittivät tietyissä tapauksissa nykyiset lyijylle unionissa asetetut enimmäispitoisuudet mutta että todetut pitoisuudet eivät aiheuta turvallisuusriskiä, koska kyseisen lisäaineen käytöstä aiheutuva eläinten altistuminen lyijylle olisi vähäisempää kuin muiden unionin lainsäädännön mukaisten kupariyhdisteiden käytöstä aiheutuva altistuminen. Saatujen tietojen perusteella lyijyn enimmäispitoisuus hivenaineyhdisteiden funktionaaliseen ryhmään kuuluvissa rehun lisäaineissa ei ole kupari(I)oksidin tapauksessa saavutettavissa johdonmukaisesti soveltamalla hyviä tuotantotapoja. On aiheellista mukauttaa lyijyn enimmäispitoisuutta kupari(I)oksidissa.

(3) Monet lemmikkieläinten ruoiksi tarkoitetut elintarviketeollisuuden rinnakkais- ja sivutuotteet ovat peräisin lähinnä tonnikalasta. Elohopean nykyiset enimmäispitoisuudet kyseisissä rinnakkais- ja sivutuotteissa ovat alhaisemmat kuin ihmisravinnoksi tarkoitettuun tonnikalaan sovellettava elohopean enimmäispitoisuus, minkä vuoksi tällaisista lemmikkieläinten ruokaan käytettävistä elohopean enimmäispitoisuusvaatimuksen mukaisista rinnakkais- ja sivutuotteista on pulaa. Sen vuoksi on aiheellista mukauttaa elohopean enimmäispitoisuuksia sellaisten kalan, muiden vesieläinten ja niistä saatavien tuotteiden osalta, jotka on tarkoitettu koirien, kissojen, koristekalojen ja turkiseläinten rehuseosten valmistukseen, ja samalla säilyttää eläinten terveyden suojelun korkea taso.

(4) Elintarviketurvallisuusviranomainen antoi tieteellisen lausunnon guanidinoetikkahapon (GAA) turvallisuudesta ja tehosta broilereille, kananuorikoille ja kukoille sekä sioille annettuna (3). Lisäaine guanidinoetikkahappo saa eritelmiensä mukaan sisältää melamiinia epäpuhtautena enintään 20 mg/kg. Elintarviketurvallisuusviranomainen totesi, että guanidinoetikkahapon vaikutus rehun melamiinipitoisuuteen ei aiheuta huolta. Melamiinin enimmäispitoisuus rehussa on vahvistettu direktiivissä 2002/32/EY. Guanidinoetikkahapolle ei ole vielä vahvistettu melamiinin enimmäispitoisuutta. Tämän vuoksi on aiheellista vahvistaa melamiinin enimmäispitoisuus guanidinoetikkahapossa.

(5) Komission täytäntöönpanoasetuksella (EU) N:o 291/2014 (4) lyhennettiin dekokinaatin varoaika kolmesta päivästä nollaan päivään. Tämän vuoksi olisi poistettava säännös, joka koskee dekokinaatin väistämätöntä siirtymistä varoaikana käytettävässä broilereiden rehussa.

(6) Sen vuoksi direktiiviä 2002/32/EY olisi muutettava.

(7) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Muutetaan direktiivin 2002/32/EY liite I tämän asetuksen liitteen mukaisesti.

2 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 4 päivänä joulukuuta 2017. Komission puolesta Puheenjohtaja Jean-Claude JUNCKER

(1) EYVL L 140, 30.5.2002, s. 10.

(2) EFSA FEEDAP Panel (EFSAn alainen eläinten rehuissa käytettäviä lisäaineita, tuotteita tai aineita käsittelevä lautakunta), 2016. Scientific opinion on the safety and efficacy of copper (I) oxide as feed additive for all animal species. EFSA Journal 2016;14(6):4509, 19 pp. doi:10.2903/j.efsa.2016.4509 http://onlinelibrary.wiley.com/doi/10.2903/j.efsa.2016.4509/epdf

(3) EFSA FEEDAP Panel (EFSAn alainen eläinten rehuissa käytettäviä lisäaineita, tuotteita tai aineita käsittelevä lautakunta), 2016. Scientific opinion on the safety and efficacy of guanidinoacetic acid for chickens for fattening, breeder hens and roosters, and pigs. EFSA Journal 2016;14(2):4394, 39 pp. doi:10.2903/j.efsa.2016.4394 http://onlinelibrary.wiley.com/doi/10.2903/j.efsa.2016.4394/epdf

(4) Komission täytäntöönpanoasetus (EU) N:o 291/2014, annettu 21 päivänä maaliskuuta 2014, asetuksen (EY) N:o 1289/2004 muuttamisesta siltä osin kuin on kyse rehun lisäaineena käytettävän dekokinaatin varoajasta ja jäämien enimmäismääristä (EUVL L 87, 22.3.2014, s. 87).